Video: Transformasieteikens in rugby; sanksies teen Saskok versoekJurie Roux, uitvoerende hoof van SARU (Skermskoot uit die video) Teen 2019 moet alle rugbyspanne 50 persent swart spelers bevat, waarvan 60 persent etniese swart spelers moet wees. Dit is die teiken wat die Suid-Afrikaanse Rugbyunie in sy nuwe strategiese transformasieplan bekend gestel het. Intussen het Front Nasionaal hom skerp uitgespreek teen die kwotastelsel en versoek die Internasionale Olimpiese Komitee (IOK) om sanksies in te stel teen die Suid-Afrikaanse Sportkonfederasie en Olimpiese Komitee (Saskok). “Front Nasionaal beklemtoon opnuut dat meriete die enigste kriterium is wat toegepas behoort te word in die keuring van spelers en sportspanne,” het Francois Cloete, woordvoerder van FN, gesê. “Verdienstelike spelers gaan gebuk onder diskriminasie as gevolg van hulle etnisiteit en van ongevraagde owerheidsinmenging.” Cloete het gesê hulle verwerp dus die kwotastelsel soos geïmplementeer deur SARU (SA Rugbyraad) en alle ander Suid-Afrikaanse sportliggame. “Front Nasionaal beroep ons nou op die IOK om sanksies in te stel teen Saskok, op grond van die IOK se eie standpunt dat meriete die kriterium moet wees vir die kies van spelers en spanne,” het hy bygevoeg. “Ons vra ook vir ŉ volledige opskorting van Suid-Afrikaanse deelname aan alle internasionale sportbyeenkomste, presies soos wat die IOK met Fidji doen, tot tyd en wyl die kwotastelsel ten volle geskrap word.” Die insetsel is deur eNuus vervaardig. Kyk eNuus elke aand om 19:00 op kanaal 144 en 145 op DStv.